Okresná prokuratúra Rožňava 
Nám. 1. mája, 048 01 Rožňava 1

Sp. zn. : Pv 833/14/8808	Rožňava, 3.3.2015
EEČ : 2-67-64-2015

U Z N E S E N I E

Trestná vec:	obvinený XXXXX  
Prečin:	Sprenevera podľa § 213 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Rožňava
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako zamestnanec spoločnosti XXXXX s. r. o. XXXXX, s prevzatou hmotnou zodpovednosťou, prostredníctvom tankovacej DKV karty, č. XXXXX, ktorá bola pridelená k motorovému vozidlu zn. Mercedes Sprinter, ev. č. XXXXX, bez vedomia konateľa tejto spoločnosti, dňa 23.08.2014 od 16.25 h do 18.54 h opakovane natankoval na čerpacej stanici SHELL v XXXXX za sumu XXXXX €, na čerpacej stanici AGIP v XXXXX, okres XXXXX, za sumu XXXXX €, na čerpacej stanici SLOVNAFT v XXXXX za sumy XXXXX € a XXXXX €, pohonné hmoty, ktoré použil vo svoj prospech, čím poškodenej spoločnosti XXXXX s. r. o. XXXXX spôsobil škodu v celkovej výške XXXXX €, 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
24 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením vyšetrovateľa 1. oddelenia vyšetrovania, Odboru kriminálnej polície, OR PZ SR v XXXXX sp. zn. ORP-XXXXX zo dňa 02.11.2014, bolo začaté trestné stíhanie a uznesením toho istého orgánu,  zo dňa 29.12.2014, bolo vznesené obvinenie XXXXX za prečin sprenevery podľa § 213 ods. 1 Tr. zák. a prečin neoprávneného vyrobenia a používania platobného prostriedku, elektronických peňazí alebo inej platobnej karty podľa § 219 ods. 1 Tr. zák., v podstate na tom skutkovom základe, ako je to uvedené vo výrokovej časti tohto uznesenia. 
	Obvinený XXXXX sa k spáchaným prečinom v plnej miere priznal. Uviedol, že v čase od roku 2008 bol zamestnancom spoločnosti XXXXX SLOVAKIA, s. r. o. XXXXX a pracoval ako vodič kamiónovej prepravy. V rámci výkonu svojej pracovnej činnosti mal zverenú tankovaciu kartu, pričom väčšinou sa tankovalo z vlastných stojanov, avšak pre prípad, že by došlo palivo, mohol si prostredníctvom tejto karty natankovať pohonné hmoty na dojazd. Dňa 22.08.2014 odparkoval služobné nákladné vozidlo a následne na druhý deň z firmy v Belgickom kráľovstve odchádzal spoločne s kolegami domov na Slovensko na služobnom motorovom vozidle zn. Mercedes Sprinter. V čase, keď sa s týmto vozidlom nachádzali na území Slovenska, nevie, čo ho napadlo a opakovane za sebou na rôznych čerpacích staniciach natankoval pohonné hmoty. Bola to z jeho strany nerozvážnosť, škodu v sume XXXXX €, ktorú spôsobil svojmu zamestnávateľovi, už uhradil, a to formou zrážok z diét, ktoré mu mali byť v rozhodnom čase vyplatené. Vyjadril súhlas  s podmienečným zastavením trestného stíhania proti svojej osobe. 
	Svedkyňa XXXXX, splnomocnená zástupkyňa spoločnosti XXXXX, s. r. o. XXXXX, uviedla, že je zamestnankyňa tejto spoločnosti, pričom spoločnosť má materské sídlo v Belgickom kráľovstve. Dňa 26.08.2014 dostala upozornenie zo spoločnosti DKV EURO XXXXX + Co. KG, Holandské kráľovstvo, ktorá vydáva tankovacie karty, že došlo k opakovanému použitiu tankovacej karty, č. XXXXX, vydanej k motorovému vozidlu s evidenčným číslom 1 XXXXX, prostredníctvom ktorej boli natankované pohonné hmoty v celkovej sume XXXXX €. Uvedená tankovacia karta bola v rozhodnom čase pridelená vodičovi vozidla zn. Mercedes Sprinter, ev. č. XXXXX - XXXXX. Škoda, ktorá vznikla spoločnosti z titulu natankovania pohonných hmôt v sume XXXXX €, bola so súhlasom obvineného XXXXX zrazená z diét za predchádzajúci mesiac. Z týchto dôvodov v zmysle § 46 ods. 3 Tr. por. k trestnému konaniu ohľadom náhrady škody sa nepripojila.  
	Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie ak, 
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
b)	nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné opatrenia na jej náhradu a 
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 
Obvinený XXXXX spáchal prečin sprenevery podľa § 213 ods. 1 Tr. zák. a prečin neoprávneného vyrobenia a používania platobného prostriedku, elektronických peňazí alebo inej platobnej karty podľa § 219 ods. 1 Tr. zák., za ktoré zákon ustanovuje trest odňatia slobody, ktorého horná hranica neprevyšuje 5 rokov. Obvinený sa k spáchanému činu priznal, svoje konanie oľutoval a súčasne vyjadril súhlas s prípadným podmienečným zastavením trestného stíhania proti svojej osobe. Škoda v zmysle § 46 ods. 3 Tr. por. bola vysporiadaná zrážkou z diét, ktoré prináležali obvinenému popri mzde. 
Obvinený je z miesta bydliska hodnotený všeobecne. V registri trestov má 1 záznam z roku 2011 za prečin výtržníctva podľa § 364 ods. 1 písm. a) Tr. zák. a iné. Dňa 19.07.2013 sa osvedčil, a teda sa naňho hľadí, ako keby nebol odsúdený. 
Vzhľadom na vyššie uvedené bolo dôvodné postupovať podľa § 216 ods. 1, ods. 2 Tr. por., t. j. podmienečne zastaviť trestné stíhanie proti obvinenému XXXXX a určená mu bola skúšobná doba v trvaní 24 (dvadsaťštyri) mesiacov, čo s prihliadnutím na jeho doterajší život a okolnosti prípadu, je dostačujúca. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Ondrej Orosz
prokurátor